Návrh

Zákon

z ................2002,

ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov 

	Národná rada Slovenskej republiky sa uzniesla na tomto zákone: 

Čl. I

	Zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových  spoločenstvách v znení zákona Slovenskej národnej rady č. 293/1992 Zb., zákona Slovenskej národnej rady č. 323/1992 Zb., zákona Národnej rady Slovenskej republiky č. 187/1993 Z.z., zákona Národnej rady Slovenskej republiky č. 180/1995 Z.z., zákona Národnej rady Slovenskej republiky č. 181/1995 Z.z., zákona Národnej rady Slovenskej republiky č. 222/1996 Z.z., zákona č. 80/1998 Z.z. a zákona č. 256/2001 Z.z. sa mení a dopĺňa takto: 

1. V § 1 ods. 1 sa za slovo “spojeného” vkladajú slová “ktoré zohľadňuje všeobecný prospech, a je” a na konci sa pripájajú tieto slová:  “a podpory kultúry vidieka.”.

2. V § 1 ods. 2 písm. a) sa za slovo “pomerov” vkladajú slová “ako aj súvisiacich iných  vecných práv^1aa)  v obvode pozemkových úprav”.

Poznámka pod čiarou k odkazu 1aa znie: 
     “1aa) § 151a  až  151n Občianskeho zákonníka.”.

3.  § 2 sa dopĺňa písmenom j),  ktoré znie:
“j)  sa v katastrálnom území  vyčlenilo do bezplatného dočasného náhradného užívania viac ako 25 percent výmery poľnohospodárskeho pôdneho fondu.”. 

4.  Doterajší text § 2 sa označuje ako odsek 1 a dopĺňa sa odsekom 2, ktorý znie: 
“(2) Ak sa pozemkové úpravy vykonávajú z dôvodov uvedených v odseku 1 písm. a),  e), f), a j), nariaďuje ich okresný úrad.”. 

5.  § 3 sa dopĺňa odsekmi 3 a 4, ktoré znejú: 
“(3) Zisťovanie priebehu hraníc obvodu pozemkových úprav vykonáva komisia, ktorú zriaďuje okresný úrad. Komisia je zložená z dvoch zamestnancov okresného úradu, jedného zamestnanca  katastrálneho úradu, jedného zástupcu obce a jedného zástupcu navrhovateľa. Ak je to potrebné,  počet členov komisie možno doplniť po jednom zástupcovi z ďalších dotknutých orgánov. Predsedu komisie vymenúva a odvoláva prednosta okresného úradu. 

(4) O  zmenách obvodu pozemkových úprav, ktoré tento zásadne neovplyvnia, môže rozhodnúť okresný úrad. Na rozhodnutie sa nevzťahujú ustanovenia zákona o správnom konaní. Zmena musí byť písomne  oznámená vlastníkom pozemkov, ktorých sa týka.”.

6. § 5 sa dopĺňa odsekom 3, ktorý znie: 
“(3) Všetky dotknuté orgány štátnej správy, fyzické osoby, právnické osoby a obce  sú povinné na základe písomnej  výzvy okresného úradu informovať okresný úrad o existencii alebo príprave plánovaných zámerov, ktoré sa majú realizovať v obvode pozemkových úprav alebo môžu mať vplyv na konanie o pozemkových úpravách.”.

7. § 6 vrátane nadpisu znie: 
“§ 6
Účastníci pozemkových úprav

(1) Účastníkmi pozemkových úprav (ďalej len ”účastník”) sú 
a)	vlastníci pozemkov a nájomcovia pozemkov podliehajúcich pozemkovým úpravám, 
b)	vlastníci ostatného nehnuteľného poľnohospodárskeho majetku nachádzajúceho sa v obvode pozemkových úprav,
c)	oprávnené osoby podľa osobitného predpisu^4) , ak sa ich pôvodné pozemky nachádzajú v obvode pozemkových  úprav, 
d)	fyzické osoby a právnické osoby, ktorých vlastnícke alebo iné práva môžu byť pozemkovými úpravami dotknuté,
e)	investor, ak ide o pozemkové úpravy z dôvodu uvedeného v § 2 ods. 1 písm. d) alebo iná fyzická osoba alebo právnická osoba, v záujme ktorej sa pozemkové úpravy vykonávajú, 
f)	Slovenský pozemkový fond^5)  (§ 34 až 36),
g)	štátna organizácia lesného hospodárstva^5a), 
h)	obec, 
i)	iné subjekty, ak nadobudnú vlastníctvo k spoločným zariadeniam (§ 11 ods. 15).

(2) Pôvodným pozemkom je  pozemok, alebo jeho časť alebo spoluvlastnícky podiel, s ktorým vstupuje vlastník do konania o pozemkových úpravách, a ktorý sa nachádza v obvode projektu pozemkových úprav. Pre druh pozemku platí stav vedený v katastri nehnuteľností v registri C podľa osobitného predpisu^5b)  ku dňu nariadenia alebo povolenia pozemkových úprav (§ 8), upresnený podľa komisionálneho zistenia v rámci upresňovania druhov pozemkov v  obvode pozemkových úprav. 

(3) Ak sa nepreukáže opak, účastníkom je aj ten, kto o sebe tvrdí, že spĺňa niektorý z predpokladov uvedených v odseku 1 písm. a) až e).

(4) Ten, kto sa stane vlastníkom pozemku v priebehu konania o pozemkových úpravách, je povinný prijať doterajšie výsledky konania. 

(5) Slovenský pozemkový fond (§ 34 až 36) a štátna organizácia lesného hospodárstva v konaní vo veciach pozemkových úprav vykonáva práva vlastníka nehnuteľností vo vlastníctve štátu a zastupuje neznámych vlastníkov pozemkov alebo vlastníkov pozemkov, ktorých miesto pobytu nie je známe alebo tých, ktorí svoje práva neuplatnili (§ 17 ods. 1), a ak neprebieha konanie podľa § 16.”. 

	Poznámky pod čiarou k odkazom 5a a 5b znejú:
“5a)  Zákon č. 80/1998 Z.z., ktorým sa mení zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov, zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a zákon Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom.
5b)   § 34 vyhlášky Úradu geodézie, kartografie a katastra Slovenskej republiky č. 79/1996 Z.z., ktorou sa vykonáva zákon Národnej rady Slovenskej republiky o katastri nehnuteľností a o zápise vlastníckych a iných práv k nehnuteľnostiam (katastrálny zákon).”.

8. V § 7 ods. 1 sa slová “alebo obce” vypúšťajú.

9. V § 7 ods. 2 sa slovo “nariadením” nahrádza slovami “rozhodnutím o nariadení”.

10. V § 7 ods. 4 písm. c) sa slová “geodézie a kartografie” nahrádzajú slovami “štátnej správy na úseku katastra nehnuteľností” a vypúšťajú sa slová ”alebo obnovy operátov”.

11. § 8 vrátane nadpisu znie: 
“§ 8
Rozhodnutie o povolení alebo nariadení pozemkových úprav

(1) Okresný úrad po zhodnotení výsledkov prípravného konania, ak sa preukážu dôvody, rozhodne o povolení alebo nariadení pozemkových  úprav. Rozhodnutie okrem všeobecných náležitostí obsahuje
a)	určenie obvodu pozemkových úprav,
b)	určenie pozemkov, ktoré sú vyňaté z pozemkových úprav, 
c)	lehotu na uskutočnenie prvého zhromaždenia účastníkov pozemkových úprav, 
d)	obmedzenie účastníkov, ak bolo nariadené (§ 26).

(2) Prílohou rozhodnutia je mapový podklad, ktorý určí okresný úrad.

(3) Okresný úrad v rozhodnutí vyzve účastníkov, aby sa v určenej lehote prihlásili o účasť v pozemkových úpravách za účelom spolupráce pri pozemkových úpravách a uplatnenia svojho práva. 

(4) Ak  ide  o pozemkové  úpravy  vykonávané  z  dôvodu uvedeného v § 2 ods. 1 písm. a), okresný úrad prerokuje ich vykonanie s
a)	poľnohospodárskym a lesným podnikom,
b)	fyzickou osobou alebo právnickou osobou, ktorá vykonáva obhospodarovanie pozemku, ktorého je vlastníkom alebo spoluvlastníkom alebo pozemku, ku ktorému má právo správy alebo na základe zmluvy o nájme, nájmu zo zákona alebo iného zákonného dôvodu (ďalej len “hospodársky subjekt”).

(5)  V rozhodnutí podľa odseku 3  vyzve okresný úrad vlastníkov pozemkov, ktoré sú v nájme poľnohospodárskeho alebo lesného podniku a hospodárskeho subjektu, aby im oznámili svoj zámer ohľadne ich užívania; to neplatí, ak je poľnohospodársky a lesný podnik a hospodársky subjekt v likvidácii alebo ide o nájom pozemkov do piatich rokov.

(6) Ak je účastníkov konania menej než 50, rozhodnutie o povolení alebo nariadení pozemkových úprav sa im doručí do vlastných rúk. V ostatných prípadoch sa rozhodnutie oznamuje verejnou vyhláškou^6) .

(7) Proti rozhodnutiu o nariadení pozemkových úprav, z dôvodov uvedených v § 2 ods. 2 nie je prípustný opravný prostriedok.”.

12. Za § 8 sa vkladajú § 8a a 8b,  ktoré vrátane nadpisov znejú: 
“§ 8a
Zastavenie konania  

(1) Ak sa dodatočne alebo zmenou okolností preukáže neúčelnosť pozemkových úprav, môže okresný úrad zastaviť konanie. 

(2) Ak ani po prepracovaní rozdeľovacieho plánu nedôjde k jeho odsúhlaseniu dvojtretinovou väčšinou vlastníkov pozemkov, okresný úrad konanie zastaví.

 (3) Rozhodnutie o zastavení konania sa doručuje verejnou vyhláškou. Proti rozhodnutiu o zastavení konania, ktoré bolo nariadené podľa § 2 ods. 2,  sa  nemožno odvolať. 

8b
Jednoduché pozemkové úpravy

 Ak si to dané podmienky a okolnosti  vyžadujú, môže okresný úrad nariadiť alebo povoliť vykonanie pozemkových úprav formou jednoduchých pozemkových úprav zo zjednodušenou dokumentáciou, ak
a)	pri návrhu nového usporiadania sa neriešia spoločné zariadenia a opatrenia (využijú   sa jestvujúce komunikácie a ekologické opatrenia),
b)	je potrebné vyriešiť prístupy k pozemkom.”. 

13. V § 9 ods. 1 písmeno a) znie: 
“a) začne práce na 
1. prešetrovaní, zameraní a zobrazení obvodu pozemkových úprav (operát obvodu pozemkových úprav) a stabilizovaní význačných lomových bodov hraníc obvodu pozemkových úprav, 
2.  aktualizovaní bonitovaných pôdno-ekologických jednotiek,
3.  oceňovaní pozemkov a trvalých porastov v obvode pozemkových úprav,
4.  vyhotovovaní zoznamu vlastníkov a užívateľov pozemkov, 
5.  obstarávaní ďalších potrebných úvodných podkladov.”.

14. V § 9 ods. 4 sa slová “právoplatnosti rozhodnutia o povolení alebo nariadení pozemkových úprav (§ 8 ods. 1)”  nahrádzajú slovami “ktorý určí  orgán štátnej správy na úseku pozemkových úprav”.

15. V § 9 odsek 5 znie:
 “(5) Okresný úrad predloží správe katastra na kópii katastrálnej mapy zakreslený obvod projektu pozemkových úprav za účelom jeho vyznačenia v súbore geodetických informácií katastra nehnuteľností.”.

16. V § 10 ods. 3 sa na konci pripája táto veta: “Rozhodnutie sa doručí verejnou vyhláškou.”.

17. V § 10 ods. 4 sa za slovom “schváli” vkladá bodka a vypúšťajú sa slová “a vypočíta úhrnnú cenu pozemkového majetku každého vlastníka vrátane spoluvlastníckych podielov. Takto upravený register pôvodného stavu okresný úrad prerokuje s daňovým úradom.”.

18. § 11 vrátane nadpisu znie: 

“§ 11
Vyrovnanie 

(1) Za pozemky podliehajúce pozemkovým úpravám patrí vlastníkom pozemkov vyrovnanie zodpovedajúce cene ich pozemkov a trvalých porastov, ktoré sa na nich nachádzajú; vyrovnanie patrí aj vlastníkom spoluvlastníckych podielov, pričom musia byť zohľadnené úbytky pre spoločné zariadenia a opatrenia  podľa § 12 ods. 7.

(2) Vyrovnanie patrí vlastníkom pozemkov a vlastníkom spoluvlastníckych podielov v nových pozemkoch. Okresný úrad pri výbere nových pozemkov prihliada na prevádzkovo-ekonomické pomery všetkých účastníkov a na okolnosti, ktoré ovplyvňujú využívanie, zhodnocovanie a výnos pozemkov.  Prihliada sa najmä na
a)	prírodné podmienky, 
b)	vhodnú organizáciu pôdneho fondu jednotlivých poľnohospodárskych a lesných podnikov a hospodárskych subjektov,
c)	pomer jednotlivých druhov pozemkov (kultúr)^7)  v obvode pozemkových úprav,
d)	vlastnosti jednotlivých pozemkov,
e)	záujmy ochrany životného prostredia.

(3) Nové pozemky majú byť druhom pozemku, výmerou, bonitou, polohou a hospodárskym stavom primerané pôvodným pozemkom, pričom sa prihliada na výhody získané pozemkovými úpravami. 

(4) Cena je primeraná, ak nie je v porovnaní s cenou pôvodného pozemku vyššia alebo nižšia o viac ako päť percent.

(5) Nové pozemky sú primerané, ak rozdiel výmery pôvodných pozemkov a nových pozemkov nepresahuje desať percent výmery pôvodných pozemkov. Uvedené výmery a ceny  podľa odseku 4 platia po odpočítaní príspevku na spoločné zariadenia a opatrenia.

(6) Ak s tým vlastník súhlasí, môže dostať vyrovnanie aj v peniazoch, prípadne v cenných papieroch, a to sčasti alebo v celej výške nároku na vyrovnanie. Vyrovnanie v peniazoch, prípadne v cenných papieroch sa vykoná medzi účastníkom alebo vlastníkom pozemku v lehote určenej v zásadách pre umiestnenie nových pozemkov. Po tomto termíne sa na dohodnuté vyrovnanie v peniazoch neprihliada. Povinné osoby uhradia prostriedky združeniu účastníkov, ktoré sumu zodpovedajúcu nároku na vyrovnanie uhradí oprávnenému účastníkovi. 

(7) Na vyrovnanie v peniazoch musí dať súhlas vlastník  písomnou formou. Po obdržaní súhlasu okresným úradom nie je možné jeho odvolanie. Pozemky, za ktoré žiada vlastník finančné vyrovnanie, nesmie previesť ani zaťažiť. Na návrh okresného úradu, správa katastra vyznačí poznámku o zákaze vlastníka nakladať s pozemkami.  Po vyplatení vyrovnania v peniazoch, nemôže byť požadovaná zmena vyrovnania. Ak je pozemok zaťažený právami tretích osôb, vyplatí sa vyrovnanie vlastníkovi po odpočítaní hodnoty práv tretích osôb, o čom sa vlastník písomne upovedomí. 

(8) Ak si to vyžaduje účel pozemkových úprav, môžu byť zrušené alebo zriadené iné vecné práva^1aa). Pri zriadení iného vecného práva, pozemkový úrad určí mieru zohľadnenia ujmy v rozdeľovacom pláne. 

(9) Pozemky, ktoré patria do obvodu pozemkových úprav a tvoria spoločnú nehnuteľnosť môžu byť delené, ak s tým súhlasia vlastníci nadpolovičnej výmery spoločnej nehnuteľnosti^7a).

(10) Ak to slúži účelu pozemkových úprav, môže byť podielové spoluvlastníctvo zrušené alebo novovytvorené.

(11) Pozemok alebo spoluvlastnícky podiel vo výmere do 400 m^2,  ktorý   nemožno  sceliť s ostatnými pozemkami vlastníka, zlúči sa do celku, kde sa k nemu vytvorí spoluvlastnícky  podiel. 

(12) Ak ide o pozemky tvoriace lesný pôdny fond, minimálna výmera na činnosť podľa odseku 10 je 2000 m^2 .

(13) Slovenský pozemkový fond pre potreby pozemkových úprav môže odkúpiť pozemky^7b)  uvedené v odseku 11 za cenu zistenú podľa cenového predpisu^7c).

(14) Okresný úrad prerokuje s vlastníkom jeho návrhy a požiadavky na určenie nových pozemkov. Podľa výsledkov prerokovaných pravidiel uvedených v odsekoch 2 a 3 a podľa schválených všeobecných zásad usporiadania územia a miestnych podmienok, okresný úrad dohodne so združením účastníkov zásady pre umiestnenie nových pozemkov. Pri prerokúvaní návrhov  prerokuje aj otázku, komu prejdú do vlastníctva pozemky určené na spoločné zariadenia a opatrenia. 

(15) Spoluvlastníctvo k pozemkom spoločných zariadení a opatrení nadobudnú vlastníci podľa výmery a hodnoty pozemkov, s ktorými prispievajú na spoločné zariadenia a opatrenia. Vlastníctvo k spoločným zariadeniam a opatreniam možno previesť na inú osobu len pri dodržaní ich účelu.

(16)  Pozemky určené na spoločné zariadenia a opatrenia nemožno scudziť ani zaťažiť. Možno ich použiť len na účely upravené osobitným predpisom^7d) .
   
(17) Pozemky určené projektom pozemkových úprav na verejné zariadenia a opatrenia a spoločné zariadenia a opatrenia pre územný systém ekologickej stability^7e) regionálneho a nadregionálneho charakteru, poskytuje štát. Vlastníkom týchto pozemkov je štát. 

(18) Obmedzenie vyplývajúce z osobitných predpisov^7f) , preberá na seba vlastník nového pozemku. 

(19) Zásady pre umiestnenie nových pozemkov platia, ak s nimi súhlasia dve tretiny vlastníkov výmery pozemkov na ktorých sú nariadené alebo povolené pozemkové úpravy. Zásady sa zverejnia verejnou vyhláškou a doručia známym vlastníkom do vlastných rúk. Za súhlas sa považuje aj to, ak vlastník nepodá námietku, alebo námietka je neopodstatnená.”.

Poznámky pod čiarou k odkazom 7  až 7f  znejú: 
“7)    § 7 zákona č. 162/1995 Z.z. 
   7a) Zákon Národnej rady Slovenskej republiky č. 181/1995 Z.z. o pozemkových   spoločenstvách.
   7b)   § 19  zákona   Národnej    rady  Slovenskej republiky č. 180/1995 Z.z. v znení zákona č. .../2002 Z.z.
   7c)  Vyhláška Ministerstva financií Slovenskej republiky č. 465/1991 Zb. o cenách stavieb, pozemkov, trvalých porastov, úhradách za zriadenie práva osobného užívania pozemkov a náhradách za dočasné užívanie pozemkov v znení neskorších predpisov.
   7d)   § 108 zákona č. 50/1976 Zb.
   7e)  § 3 písm. a) zákona Národnej rady Slovenskej republiky č. 287/1994 Z.z. o ochrane prírody a krajiny.
   7f)  Napríklad zákon č. 49/2002 Z.z. o ochrane pamiatkového fondu., zákon Národnej rady Slovenskej republiky č. 287/1994 Z.z.  v znení neskorších predpisov.”.

19. V § 12 ods. 1 sa slovo “náhradných” nahrádza slovom “nových” a slová “ods. 4” sa nahrádzajú slovami “ods. 18”.

20. V § 12 ods. 2 písm. a) sa slovo “náhradných” nahrádza slovom “nových”.

21. V § 12 ods. 2 písmeno b) znie:
      “b) z návrhu nového usporiadania pozemkov v obvode pozemkových úprav, ktorý obsahuje geodetické a popisné údaje v členení na 
      1. plány verejných zariadení a opatrení, plány spoločných zariadení a opatrení v nadväznosti na návrh miestneho územného systému ekologickej stability územia pre účely pozemkových úprav (odsek 4),
      2. rozdeľovací plán vo forme umiestňovacieho a vytyčovacieho plánu (grafická a písomná časť vrátane registra nového stavu)  a zoznam vyrovnaní v peniazoch,
      3. návrh miestneho územného systému ekologickej stability územia pre účely pozemkových úprav.”.

22. V § 12 sa za odsek 2 vkladajú nové odseky 3 a 4, ktoré znejú:
“(3) Verejné zariadenia a opatrenia, ktoré slúžia obyvateľom obce riešeného územia, sú  
a)	stavby na rekreáciu, 
b)	športové zariadenia, 
c)	zariadenia na dodávku pitnej vody, 
d)	čistenie odpadových vôd,
e)	skládky tuhého komunálneho odpadu,
f)	ďalšie verejné zariadenia a opatrenia.

(4) Spoločné zariadenia a opatrenia, ktoré slúžia vlastníkom pozemkov v obvode pozemkových  úprav,  sú  
a)	cestné komunikácie (poľné cesty a lesné cesty) slúžiace k sprístupneniu pozemkov a  súvisiace stavby (mosty, priepusty, železničné priecestia a pod.), 
b)	protierózne opatrenia slúžiace na ochranu pôdy pred veternou eróziou a vodnou eróziou a súvisiace stavby (zatrávnenia, zalesnenia, vetrolamy, vsakovacie pásy, terasy, prehrádzky a prieľahy),
c)	opatrenia na ochranu životného prostredia, ktoré spočívajú hlavne vo vytvorení ekologickej stability a podmienok biodiverzity krajiny, (biokoridory, biocentrá, interakčné prvky, sprievodná zeleň),
d)	vodohospodárske opatrenia, ktoré zabezpečujú krajinu pred prívalovými vodami a podmáčaním a zabezpečujú zdroj vody pre krytie vlahového deficitu (nádrže, poldre, odvodnenia a závlahy),
e)	ďalšie spoločné zariadenia a opatrenia.”. 

Doterajšie odseky 3 až 7 sa označujú ako odseky 5 až 9.

23. V § 12 ods. 8 sa slová “(§ 11 ods. 4)” nahrádzajú slovami “(§ 11 ods. 18)” a slovo “náhradných”  slovom “nových”.

24. Za § 12 sa vkladá § 12a, ktorý znie: 
“§ 12a 

Pred schválením projektu pozemkových úprav, okresný úrad aktualizuje obvod pozemkových úprav a register pôvodného stavu tak, aby údaje v registri pôvodného stavu a údaje v registri nového stavu boli v súlade.”. 

25. V § 13 ods. 4 sa za slovo “rozhodne” vkladá bodka a vypúšťajú sa slová “a to tak, že námietkam nevyhovie a projekt schváli alebo vyhovie a vráti projekt pozemkových úprav okresnému úradu na prepracovanie.”.

26. V § 13 odsek 5 znie:
		“(5) Projekt pozemkových úprav  schváľuje okresný úrad po prerokovaní námietok, ak s ním súhlasia  účastníci, ktorí vlastnia najmenej dve tretiny výmery pozemkov, na ktorých sú nariadené alebo povolené pozemkové úpravy. To neplatí, ak ide o dôvody uvedené v § 2 ods. 2 alebo ak bolo rozhodnuté o námietkach krajským úradom.

27. § 14 znie: 
“§ 14 

(1) Po schválení projektu pozemkových  úprav, okresný úrad nariadi jeho vykonanie. K nariadeniu pripojí a spolu s ním zverejní so združením účastníkov dohodnutý postup prechodu na hospodárenie v novom usporiadaní. 

  (2) Pred schválením vykonania projektu pozemkových úprav, okresný úrad určí termín ku ktorému sa aktualizuje register pôvodného stavu na právny stav spolu s rozdeľovacím plánom. Na vykonanie aktualizácie registra pôvodného stavu a rozdeľovacieho plánu, zastaví správa katastra na základe výzvy okresnému úradu zápisy do katastra nehnuteľností v obvode projektu pozemkových úprav na 90 dní, pred predpokladaným termínom schválenia vykonania projektu pozemkových  úprav. 

(3) Ak to vyžaduje verejný záujem a nezmarí sa tým účel pozemkových úprav môže okresný úrad po schválení projektu pozemkových úprav meniť alebo dopĺňať rozdeľovací plán. Zmeny sa prerokúvajú s účastníkmi, ktorých sa zmena týka. Na riešenie zmien a doplnkov sa primerane použijú ustanovenia § 12. 

  (4) Dňom právoplatnosti rozhodnutia o schválení vykonania projektu pozemkových úprav alebo neskorším dňom určeným v rozhodnutí sa nadobudne vlastníctvo^9) k novým pozemkom (§ 11 ods. 2) alebo právo na vyrovnanie v peniazoch, prípadne v cenných papieroch podľa rozdeľovacieho plánu. Rozhodnutie o schválení vykonania projektu pozemkových úprav a rozdeľovací plán sú listinami, na základe ktorých sa vykonajú zmeny v katastri nehnuteľností^10). Rozhodnutie o schválení vykonania projektu pozemkových  úprav oznámi verejnou vyhláškou okresný úrad. Proti rozhodnutiu o schválení vykonania projektu pozemkových úprav sa nemožno odvolať. 

  (5) Projekt pozemkových úprav je záväzný pre 
a)	všetkých účastníkov  pozemkových  úprav, 
b)	rozhraničenie pozemkov medzi lesným pôdnym fondom a poľnohospodárskym pôdnym fondom, 
c)	zmeny druhu pozemku. 

  (6) Projekt pozemkových úprav je podkladom pre územnoplánovaciu dokumentáciu a tvorbu lesných hospodárskych plánov. Pre výstavbu poľných ciest a ostatných spoločných zariadení a opatrení riešených v projekte pozemkových úprav nahrádza schválený projekt pozemkových úprav rozhodnutie o  umiestnení stavby a rozhodnutie o využití územia^11). 

   (7) V záujme plynulého prechodu hospodárenia v novom usporiadaní, môže okresný úrad na žiadosť vlastníka schváliť umiestnenie nových pozemkov a začatie hospodárenia na nich už po dohodnutí zásad pre umiestnenie nových pozemkov (§ 11 ods. 5 až 19), ak ide o vlastníka, ktorého nárok na vyrovnanie je nesporný alebo v jeho nespornej časti. Schválenie sa oznamuje verejnou vyhláškou. 

  (8) Okresný úrad môže po schválení projektu pozemkových úprav zabezpečiť výstavbu prístupových komunikácií. Schválený projekt pozemkových  úprav nahrádza doklad preukazujúci právny vzťah k pozemku potrebný k vydaniu stavebného povolenia^11a).”. 

 Poznámka pod čiarou k odkazu 11a znie: 
“11a) § 58 ods. 2 zákona č. 50/1976 Zb.”.

28. V § 15 sa odsek 1 vypúšťa.

	 Doterajšie odseky 2 až 6 sa označujú ako odseky 1 až 5.

29. V § 15 ods. 1 sa za slovo “podnikom” vkladajú slová “alebo hospodárskym subjektom”.

30. V § 16 ods. 4 sa za slovo “podniku” vkladajú slová “alebo hospodárskemu subjektu”.

31. § 15 sa dopĺňa odsekom 6, ktorý znie:            
  “(6) Ak sa zmenia podmienky, za ktorých boli pozemky vyčlenené do bezplatného dočasného náhradného užívania, okresný úrad rozhodne o zrušení tohto užívania a vykoná nové dočasné usporiadanie užívacích pomerov. Platí to aj v prípade, ak rozhodnutie bolo vydané podľa odseku 1 pred nadobudnutím účinnosti tohto zákona. Proti tomuto rozhodnutiu sa nemožno odvolať.”. 

32. V § 17 sa za odsek 1 vkladá nový odsek 2, ktorý znie: 
“(2) Vlastníkovi pozemkov, ktorý sa neprihlásil o účasť v pozemkových úpravách podľa § 8 ods. 2, okresný úrad oznámi, že ho v konaní zastupuje Slovenský pozemkový fond alebo štátna organizácia lesného hospodárstva.. Súčasne ho upozorní, že dodatočne uplatnené požiadavky na určenie nových pozemkov sa nebudú v projekte zohľadňovať.”.

      Doterajší odsek 2 sa označuje ako odsek 3.

33. V § 17 ods. 3 sa slovo “potvrdení” nahrádza slovom “schválení”.

34. V § 18 ods. 1 sa slová “na vypracovanie úvodných podkladov a projektu pozemkových  úprav” nahrádzajú slovami “spojené s pozemkovými úpravami”, slová “§ 2 písm. a) a f)” sa nahrádzajú slovami “§ 2 ods. 1 písm. a), e), f) a j)” a slovo “náhradných” sa nahrádza slovom “nových”.

35. V § 18 odsek 2 znie: 
  “(2)  Za výpis z registra pôvodného stavu uhradí každý vlastník paušálnu náhradu 100 Sk. Ak celková výmera všetkých pozemkov vlastníka je menšia ako 0,5 hektára, paušálna náhrada sa nevyberá. Finančné prostriedky vyberá a vymáha predstavenstvo združenia účastníkov a použije ich na  zabezpečenie svojho materiálneho a technického vybavenia. O použití prebytku finančných prostriedkov rozhoduje združenie účastníkov.”.

36. V § 18 ods. 3 sa na konci pripája táto veta: “Výšku nákladov určí okresný úrad.”.

37. V § 18  sa vypúšťa odsek 4.

Doterajší odsek 5 sa označuje ako odsek 4.

38. V § 18 ods. 4 sa za slovo “nákladov” vkladajú slová “podľa odseku 1”.

39. V § 19 odsek 1 znie: 
“(1) Náklady na údržbu a prevádzku spoločných zariadení a opatrení uhrádza ich vlastník alebo správca alebo združenie účastníkov.”.

40. V § 19 ods. 2 sa slová “§ 12 ods. 5” nahrádzajú slovami “§ 18 ods. 4”.

41. V § 19 ods. 3 sa na konci pripája táto veta: “Podrobnosti o príspevku štátu na náklady uvedené v odseku 1 ustanoví nariadenie vlády Slovenskej republiky.”.

42. V § 24 sa za odsek 2 vkladajú nové odseky 3 a 4, ktoré znejú:

“§ 24

(3) Na činnosť združenia účastníkov dohliada okresný úrad.

(4) Predstavenstvo zvolá zhromaždenie účastníkov, ak o to požiada jedna tretina účastníkov alebo okresný úrad. Okresný úrad je vždy účastníkom zvolaného zhromaždenia.”. 

	  Doterajšie odseky 3 až 6 sa označujú ako odseky 5 až 8.

43. V § 25 ods. 1 sa slovo “to” nahrádza slovami “tieto činnosti”, slovo “ministerstva” sa nahrádza slovami ”vydané ministerstvom”, a na konci sa pripája táto veta: “Ak tieto práce vykonáva okresný úrad prostredníctvom svojich zamestnancov, oprávnenie vydané ministerstvom na projektové práce v odbore pozemkových úprav (§ 43 ods.1 písm. e)  možno zamestnancovi okresného úradu uznať za splnenie kvalifikačného predpokladu podľa osobitného predpisu^16b).”.

       Poznámka pod čiarou k odkazu 16b znie:
“16b) § 14 ods. 3 zákona č. 312/2001 Z.z. o štátnej službe a o zmene a doplnení niektorých zákonov.”.

44. V § 26 sa na konci pripája táto veta: ”Ak boli vykonané zmeny v rozpore s rozhodnutím o obmedzení, nemusia sa tieto zmeny v konaní o pozemkových úpravách zohľadňovať.”.

45. § 27 znie: 
“§ 27

  Vo veciach obstarávania projektovej dokumentácie, prác spojených s budovaním spoločných zariadení a opatrení a inžiniersku činnosť, zabezpečuje okresný úrad podľa osobitného predpisu^16c).”. 

	Poznámka pod čiarou k odkazu 16c znie:
      “16c) Zákon  č. 263/1999 Z.z. o verejnom obstarávaní a o zmene a doplnení niektorých zákonov.”.

46. V § 30 ods. 2 sa slová “geodézie a kartografie” nahrádzajú slovami “štátnej správy na úseku katastra nehnuteľností”.

47. Za § 42b sa vkladá § 42c, ktorý znie: 

“§ 42c

(1) Ak sa po schválení vykonania projektu pozemkových úprav zistí, že projekt obsahuje chybné údaje o pozemkoch a právnych vzťahov k nim, okresný úrad rozhodne o zmene registra pôvodného stavu, registra nového stavu a vykonania projektu pozemkových úprav. V rozhodnutí sa uvedú aj opravy údajov v ostatných správnych aktoch, ktorých sa zmena týka. Rozhodnutie sa doručuje len účastníkom, ktorých sa zmena týka. Rozhodnúť podľa tohto ustanovenia možno do piatich rokov od schválenia vykonania projektu pozemkových úprav.
 
(2) Podľa odseku 1 sa nepostupuje, ak došlo k prevodu alebo prechodu vlastníctva pozemku na inú osobu; tým nie je dotknuté právo na začatie konania podľa osobitného predpisu^55).”.

Poznámka pod čiarou k odkazu 55 znie:
    “55)  § 80 písm. c) Občianskeho súdneho poriadku.”.

48. Slová “pobyt nie je známy” vo všetkých tvaroch sa v celom texte zákona nahrádzajú slovami “miesto pobytu nie je známe” v príslušnom tvare a slová “pobyt je známy” vo všetkých tvaroch sa v celom texte zákona nahrádzajú slovami “miesto pobytu je známe” v príslušnom tvare.

Čl. II

	Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách, ako vyplýva zo zmien a doplnení vykonaných zákonom Slovenskej národnej rady č. 293/1992 Zb., zákonom Slovenskej národnej rady  č. 323/1992 Zb., zákonom Národnej rady Slovenskej republiky č. 187/1993 Z.z., zákonom Národnej rady Slovenskej republiky č. 180/1995 Z.z., zákonom Národnej rady Slovenskej republiky č. 181/1995 Z.z., zákonom Národnej rady Slovenskej republiky č. 222/1996 Z.z., zákonom č. 80/1998 Z.z., zákonom č. 256/2001 Z.z.  a týmto zákonom.

Čl. III

Tento zákon nadobúda účinnosť 1. októbra 2002.